எல்லோரும் ஏதோ ஒரு வேலைக்குச் சென்றுதான் ஆகவேண்டும். திரைகடல் ஓடியும் திரவியம் தேடத்தான் வேண்டும். தேடி வரும் வேலையாக இருக்கட்டும்; நாமே சென்று தேடும் வேலையாக இருக்கட்டும்... எல்லாவற்றுக்கும் பின்னால் இருப்பது முயற்சியே ஆகும். அதனால்தான் ஜாதகத்தில் மூன்றாம் இடத்திலுள்ள முயற்சி ஸ்தானத்திற்கு முக்கியத்துவம் கொடுக்கப்படுகிறது. இதைப் பொறுத்தே வேலை அமையும். அப்படிப் பார்க்கும்போது மேஷ ராசிக்காரர்களுக்கு முயற்சி ஸ்தானம் எனும் மூன்றாம் இடத்திற்கு அதிபதியாக புதன் வருகிறார். உங்களிடம் இடைவிடாத முயற்சி இருக்கும். அதே சமயம் சிறியதாக அலுப்பும் வரும். நிறைய பேர் கௌரவம் பார்த்து விட்டுவிடுவீர்கள். இரண்டு முறை யாரேனும் அலையவிட்டால், மூன்றாவது தடவை பின்வாங்குவீர்கள். வெண்ணெய் திரண்டு வரும் நேரத்தில் தாழி உடைந்த கதையாகி விடும்.